Author: user
Company: MZV SR

P r e d k l a d a c i a   s p r á v a

Minister zahraničných vecí SR Ján Kubiš navštívil Japonsko v dňoch 10. - 14. októbra 2007 na pozvanie svojho partnera. Návšteva sa uskutočnila v nadväznosti na  historicky prvú návštevu ministra zahraničných vecí Japonska v SR v januári 2007. V priebehu návštevy minister J. Kubiš rokoval s ministrom zahraničných vecí Japonska Masahiko Koumura, stretol sa s poslancom Dolnej snemovne japonského parlamentu a bývalým ministrom zahraničných vecí Taro Aso, poslancom Hornej snemovne japonského parlamentu Katsuhito Asano, predstaviteľmi regionálnej správy (Kjóto, Ósaka) a predstaviteľmi japonských podnikateľských kruhov (Japonská ekonomická federácia Keidanren, Ekonomická federácia prefektúry Kansai Kankeiren, spoločnosti Sony, Matsushita/Panasonic, Yazaki).     

Návšteva potvrdila veľmi dobrú úroveň vzájomných vzťahov a obojstranný záujem o ďalší rozvoj spolupráce v politickej aj hospodárskej oblasti s dôrazom na oblasť priamych japonských investícií na Slovensku. 
V politickej oblasti bola pri výmene názorov na vývoj medzinárodnej situácie konštatovaná vysoká miera zhody založená na zdieľaní spoločných hodnôt v pohľade na riešenie otvorených medzinárodných a regionálnych otázok ako sú napr. reforma Bezpečnostnej rady OSN, medzinárodná obchodná spolupráca, ochrana životného prostredia, Afganistan, Irak, KĽDR. Obojstranne bola označená ako prínosná spolupráca vo formáte V4+Japonsko. Počas stretnutí bolo zdôraznené, že SR nevníma Japonsko iba ako partnera v oblasti hospodárskej spolupráce, ale váži si jeho rastúce aktivity a angažovanosť pri riešení medzinárodných otázok. Dohodnutá bola užšia spolupráca v oblasti reformy OSN.
V oblasti hospodárskej spolupráce dostala japonská strana zreteľný signál o podpore a záujme vlády SR o posilnenie obchodno-ekonomických väzieb a pokračovanie prílevu japonských investícií v SR. Japonskí partneri vysoko pozitívne prijímali informácie o pokračujúcej integrácii SR v rámci EÚ (vstup do Schengenského systému v r. 2008, vstup do európskeho menového systému v r. 2009) a zámere vlády SR urýchlene dokončiť diaľničnú sieť. Za dôležité pre zlepšenie podmienok ich pôsobenia v SR považujú japonskí investori skoré uzatvorenie dohody o vzájomnom uznávaní vodičských preukazov a uľahčenie administratívnych postupov pri získavaní pobytových a pracovných povolení pre japonských zamestnancov pôsobiacich na Slovensku. 

Predsedovi Japonsko-slovenského parlamentného výboru priateľstva a poslancovi Hornej snemovne japonského parlamentu Katsuhito Asano odovzdal minister zahraničných vecí J. Kubiš štátne vyznamenanie Slovenskej republiky Rad bieleho dvojkríža za významný prínos k rozvoju slovensko-japonských vzťahov.

Potvrdený bol záujem o uskutočnenie návštevy predsedu vlády Japonska v SR a opätovne tlmočené pozvanie pre japonský cisársky pár na návštevu SR.

Návšteva prispela k pozitívnej prezentácii SR a v širšom kontexte dala želaný impulz ďalšiemu rozvoju vzťahov medzi SR a Japonskom vo všetkých oblastiach spoločného záujmu.

Vzhľadom na informatívny charakter materiálu sa neuskutočnilo medzirezortné pripomienkové konanie.